Kiellolla suojellaan lasten terveyttä, sillä tutkimustulosten mukaan altistuminen tupakansavulle etenkin pienessä tilassa vahingoittaa lasten valtimoita sekä altistaa lapset sydän- ja verisuonisairauksille, astmalle, allergiselle nuhalle ja keuhkoputkentulehdukselle. Tupakointikielto autossa vähentää lasten altistumista tupakansavulle ja sen aiheuttamille terveyshaitoille.
Tupakointikieltoa valvoo kunta. Tupakoinnista omassa autossa lasten läsnä ollessa ei kuitenkaan rangaista. Poliisi ei valvo autossa tupakointia.
Kielto tupakoida autossa alle 15-vuotiaiden läsnä ollessa haluttiin kirjata lakiin, vaikkei teosta rangaistakaan. Laki antaa selvän viitteen siitä, ettei teko ole oikein ja että autossa tupakoinnin seurauksena lapset kärsivät. Kiellolla halutaan myös vahvistaa lasten lähipiirin sosiaalista kontrollia. Perhepiirissä asiasta keskustelu on helpompaa, jos yhteisten automatkojen savuttomuutta voi perustella lailla.